送謝大城南還遊集禧觀寄謝大得箕字
作者：劉攽
朝代：宋

paragraphs: 驟雨墮河漢，烈風振南箕。
秋陰變蕭爽，重此田野期。
森木蔽嚴籞，交流會清池。
幽鷺起豐草，鳴蟬嘒喬枝。
客車忽已遠，樽酒難重持。
誰令語言適，冞作別後思。
夕霽歸馬輕，叩戶仙真祠。
羽人披衣笑，官殿凉參差。
黄鵠自飛來，青竹方可騎。
相從豈無術，望君隔前陂。